คลังตีกลับแผนขอเงินช่วยลูกค้าสัมพันธ์ประกันภัย
กระทรวงการคลังตีกลับแผนขอเงิน 1,200 ล้านบาท จ่ายลูกค้าสัมพันธ์ประกันภัย
23 ก.ย. 2553

กระทรวงการคลังตีกลับแผนขอเงิน 1,200 ล้านบาท จ่ายลูกค้าสัมพันธ์ประกันภัย 
นายวีรวุธ งามจิตวิริยะ ผู้จัดการกองทุนประกันวินาศภัย สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ผลการประชุมคณะกรรมการบริหารกองทุนประกันวินาศภัยเมื่อวันที่ 22 ก.ย.ที่ผ่านมา ทางรมว.คลัง ให้กลับมาทำแผนเสนอขอเงินสนับสนุนจำนวน 1,200 ล้านบาท เพื่อนำมาชดเชยผู้เอาประกันภัย และ ผู้ที่ได้รับความเสียหายจากผู้เอาประกันภัยของบริษัทสัมพันธ์ประกันภัย ที่ถูกสั่งปิดกิจการเนื่องจากไม่สามารถแก้ไขปัญหาทางการเงินได้ตามกำหนด
นายวีรวุธ กล่าวว่า จะดำเนินการทำแผนใหม่เพื่อเสนอเรื่องกลับไปที่กระทรวงการคลังอีกครั้งในการประชุมเดือนหน้า หากผ่านการพิจารณาของกระทรวงการคลัง ก็จะมีการนำเข้าที่ประชุมคณะรัฐมนตรีต่อไป
อย่างไรก็ตาม เรื่องนี้ จะต้องมีการนำไปหารือกับทางสำนักงบประมาณก่อน
นายวีรวุธ กล่าวว่า การเสนอขอเงินสนุบสนุนจากรัฐบาล เนื่องจากตามกฎหมายประกันวินาศภัย มาตรา 80(8) ได้ระบุแหล่งที่มาของรายได้กองทุนมาจาก 8 แหล่ง ซึ่งหนึ่งในนั้นคือ เงินสนับสนุนจากรัฐบาล ซึ่งเหมือนรัฐบาลได้ประกันความเชื่อมั่นให้กับประชาชนอยู่แล้ว
อย่างไรก็ตาม การที่จะจ่ายชดเชยให้กับผู้เอาประกันภัย และผู้ที่ได้รับความเสียหายจากผู้เอาประกันภัยของบริษัทสัมพันธ์ประกันภัยได้ต่อเมื่อกระบวนการล้มละลายเสร็จสิ้น ซึ่งจะต้องใช้เวลาอีกประมาณ 5-6 ปี   
“ตอนนี้ กองทุนประกันวินาศภัยมีเงิน 307 ล้านบาท ซึ่งไม่เพียงพอที่จะจ่ายให้ลูกค้า แต่เราคิดกว่าจะเสร็จสิ้นกระบวนการล้มละลายทางกองทุนฯคงมีเงินมาชดเชยผู้เดือดร้อน”นายวีรวุธ กล่าว